अचानक ही अमित शाह ने मलिक को प्रोत्साहन देने का फैसला किया और प्रधानमंत्री मोदी से सिफारिश की कि उन्हें बिहार का राज्यपाल बनाया जाए। मलिक मुख्यमंत्री नीतीश कुमार के बहुत करीबी हैं। ऐसी चर्चा है कि मलिक ने ही नीतीश कुमार को इस बात के लिए राजी किया कि वह मोदी के साथ अपने मतभेद दूर करें और भाजपा के साथ हाथ मिला लें। अंतत: उन्होंने ऐसा ही किया। अब मलिक महबूब मुफ्ती या फारूक अब्दुल्ला और घाटी के अन्य नेताओं से हाथ मिलाकर स्थिति सामान्य बनाकर राज्य में लोकप्रिय सरकार का गठन करेंगे। वह निजी तौर पर हर व्यक्ति को करीब से जानते हैं। मोदी के तहत बिहार में नियुक्त हुए राज्यपालों की प्रगति ने राजनीतिक पंडितों को हैरान किया है। इससे पूर्व रामनाथ कोविंद बिहार के राज्यपाल रहे और वह भारत के राष्ट्रपति बन गए। अब मलिक के सितारे भी चमक रहे हैं।